Preşedintele Klaus Iohannis a declarat, joi, la Bacău, că vizita în Israel a premierului Viorica Dăncilă şi a preşedintelui Camerei Deputaţilor, Liviu Dragnea, este plină de ciudăţenii, fără mandat şi îl îngrijorează secretomania cu care a fost organizată.

Citește și ”Prețul înțelegerilor secrete făcute de Dragnea în Israel. Mutarea ambasadei la Ierusalim ne-ar putea costa miliarde de euro”

„Această vizită pe care o face premierul și se pare și președintele Camerei Deputaților în Israel are câteva ciudățenii. Una din ele este că nu au venit la discuții, nu a plecat doamna prim-ministru cu niciun fel de mandat acolo, deci a vorbit strict doar în numele și pentru Guvernul, nu pentru România”, a declarat președintele.

Klaus Iohannis s-a declarat cel mai îngrijorat de „secretomania” în care s-a organizat vizita în Israel.

„Nu am mai pomenit ca un premier al României să plece într-o vizită externă și să anunțe seara târziu, înainte de plecare, acest lucru, fără să anunțe agenda, fără să se știe de fapt ce caută acolo. Fiindcă așa, în vizită turistică, poate să plece oricine, oricând, dar dacă pleacă persoana care conduce Guvernul ar trebui să se știe mai mult”, a precizat președintele.

Șeful statului s-a referit, explicit, și la președintele Camerei Deputaților, Liviu Dragnea, care este de asemenea în Israel. „Mai mare secret. S-a aflat că a plecat acolo doar după ce a ajuns acolo. Nu știu care sunt dedesubturile acestei abordări. Cine știe ce înțelegeri secrete face domnul Dragnea acolo cu evrei, dar sper că după revenire să aibă bunul simț și să explice românilor ce au făcut acolo”, a spus Iohannis.

Întrebat ce părere are despre consultarea pe tema relocării ambasadei României din Israel, preşedintele a replicat: ”Îmi imaginez că domnul Dragnea dimineaţă a vorbit în faţa oglinzii şi s-a consultat”.

Replica lui Klaus Iohannis face referire la întâlnirea de joi dintre Liviu Dragnea și premierul israelian Benjamin Netanyahu.

Legat de această întâlnire, într-un comunicat de presă remis de cabinetul președintelui Camerei Deputaților se precizează următoarele: „Discuțiile dintre președintele Camerei Deputaților și premierul israelian s-au axat pe evaluarea stadiului relațiilor bilaterale româno-israeliene în contextul aniversării a 70 de ani de relații diplomatice neîntrerupte, accentul fiind pus pe identificarea de noi oportunități de valorificare suplimentară a cooperării în domenii de interes comun. O atenție particulară a fost acordată domeniului militar și discuțiilor pe teme strategice. De asemenea, în cadrul reuniunii a fost reafirmat interesul pentru întărirea cooperării în domeniului noilor tehnologii, cu accent pe sectorul de securitate cibernetică . Relocarea ambasadei României la Ierusalim s-a aflat, de asemenea, pe agenda de discuții. În acest context, premierul israelian a salutat lansarea, de către coaliția aflată la guvernare în România, a dezbaterilor interne pe această temă. Un alt subiect abordat în cursul convorbirilor a fost legat de dialogul inter-parlamentar structurat (P2P) între România și Israel, în cursul anului 2018 urmând să aibă loc mai multe contacte la nivel de delegații parlamentare și între diferite comisii ale Parlamentelor din cele două state. Cei doi oficiali s-au referit, de asemenea, la aportul valoros adus relației bilaterale de către comunitatea israelienilor originari din România și comunitatea românilor din Israel. În acest context, președintele Camerei Deputaților, domnul Liviu Dragnea, a reiterat angajamentul României pentru sancționarea tuturor formelor de antisemitism și de negare a Holocaustului.”

Preşedintele Camerei Deputaţilor, Liviu Dragnea, a vorbit cu preşedintele Israelului, Reuven Rivlin, despre accelerarea consultărilor interne cu privire la relocarea Ambasadei României la Ierusalim, precizează un comunicat al Guvernului. De asemenea premierul Dăncilă a informat partea israeliană că Guvernul a propus viitorul ambasador al României în Israel, iar decizia de numire a acestuia îi va aparţine preşedintelui Klaus Iohannis.

Premierul Viorica Dăncilă și preşedintele Camerei Deputaţilor, Liviu Dragnea, au efectuat, miercuri şi joi, o vizită oficială în Statul Israel la invitaţia prim-ministrului Benjamin Netanyahu.

Agenda vizitei a inclus întrevederi cu omologul israelian, Benjamin Netanyahu, preşedintele Statului Israel, Reuven Rivlin, şi cu liderul opoziţiei din Knesset, Isaac Herzog, potrivit unui comunicat al Guvernului.

„Discuţiile vor fi axate pe evaluarea stadiului relaţiilor bilaterale româno-israeliene, cu accent pe identificarea oportunităţilor de valorificare suplimentară a cooperării în domenii de interes comun. De asemenea, discuţiile vor prilejui un schimb de opinii asupra evoluţiilor politice şi de securitate în plan regional şi global”, preciza sursa citată înainte a vizita să aibă loc.

De asemenea, premierul Dăncilă a avut o întrevedere cu Theophilos al III-lea, patriarhul grec-ortodox al Ierusalimului, și a vizitat Memorialul Martirilor și Eroilor Holocaustului „Yad Vashem”.

Potrivit sursei citate, vizita prim-ministrului României în Statul Israel s-a înscris în seria de contacte politico-diplomatice destinate marcării aniversărilor care fac din 2018 un an de referinţă pentru relaţia bilaterală, respectiv 70 de ani de la crearea Statului Israel, 70 de ani de relaţii diplomatice neîntrerupte şi 100 de ani de la crearea statului român modern.